CELEX: 32019D0984
Language: sk
Date: 2019-06-05 00:00:00
Title: Rozhodnutie Európskeho parlamentu a Rady (EÚ) 2019/984 z 5. júna 2019, ktorým sa mení smernica Rady 96/53/ES, pokiaľ ide o lehotu na vykonávanie osobitných pravidiel týkajúcich sa maximálnej dĺžky pre kabíny, ktoré majú lepšie aerodynamické vlastnosti, energetickú účinnosť a sú bezpečnejšie

20.6.2019   
               
               
                  SK
               
               
                  Úradný vestník Európskej únie
               
               
                  L 164/30
               
            
         ROZHODNUTIE EURÓPSKEHO PARLAMENTU A RADY (EÚ) 2019/984
         z 5. júna 2019,
         ktorým sa mení smernica Rady 96/53/ES, pokiaľ ide o lehotu na vykonávanie osobitných pravidiel týkajúcich sa maximálnej dĺžky pre kabíny, ktoré majú lepšie aerodynamické vlastnosti, energetickú účinnosť a sú bezpečnejšie
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 ods. 1,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         po porade s Výborom regiónov,
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Smernica Rady 96/53/ES (3) bola zmenená smernicou Európskeho parlamentu a Rady (EÚ) 2015/719 (4) s cieľom znížiť spotrebu energie a emisií skleníkových plynov, prispôsobiť právne predpisy technologickému vývoju a meniacim sa potrebám trhu a uľahčiť intermodálnu prepravu.
                  
               
                     (2)
                  
                  
                     Zlepšená aerodynamika kabín motorových vozidiel by umožnila výrazné zisky, pokiaľ ide o energetický výkon vozidiel. Takéto zlepšenie však nebolo možné v rámci obmedzení týkajúcich sa maximálnych dĺžok stanovených v smernici 96/53/ES bez toho, aby sa znížila nosnosť vozidla. Preto sa smernicou (EÚ) 2015/719 zaviedla výnimka z obmedzení týkajúcich sa maximálnych dĺžok.
                  
               
                     (3)
                  
                  
                     Výnimka z obmedzení týkajúcich sa maximálnych dĺžok zavedená smernicou (EÚ) 2015/719 sa má uplatňovať po uplynutí troch rokov od dátumu transpozície alebo uplatňovania potrebných zmien, pokiaľ ide o technické požiadavky na typové schvaľovanie.
                  
               
                     (4)
                  
                  
                     S cieľom čo najskôr zrealizovať výhody aerodynamických kabín z hľadiska energetického výkonu ťažkých nákladných vozidiel, ale aj z hľadiska lepšej viditeľnosti pre vodičov, bezpečnosti pre ostatných účastníkov cestnej premávky, ako aj bezpečnosti a pohodlia pre vodičov, je potrebné zabezpečiť, aby sa takéto aerodynamické kabíny mohli zaviesť bez zbytočného odkladu, hneď ako sa zavedú potrebné požiadavky na typové schvaľovanie.
                  
               
                     (5)
                  
                  
                     Odvetvie dopravy a výrobcovia zariadení potrebujú dostatočný čas na vývoj nových služieb a produktov. S cieľom využiť výhody, ktoré prinášajú pružnejšie pravidlá v oblasti konštrukcie kabín, je dôležité, aby Komisia prijala kroky na zabezpečenie toho, že potrebné technické ustanovenia môžu byť prijaté čo najskôr, aby sa umožnilo plynulé a rýchle uvedenie novej generácie kabín na trh. Okrem toho by mala Komisia a členské štáty, konajúc v rámci ich príslušných úloh v Technickom výbore - motorové vozidlá, zriadenom smernicou Európskeho parlamentu a Rady 2007/46/ES (5), vyvinúť všetku snahu, aby zabezpečili, že stanovisko je poskytnuté čo najskôr. Ak opatrenia navrhované Komisiou nie sú v súlade so stanoviskom uvedeného výboru, alebo ak výbor neposkytol žiadne stanovisko, Komisia bude okamžite konať v súlade s článkom 5a ods. 4 rozhodnutia Rady 1999/468/ES (6).
                  
               
                     (6)
                  
                  
                     Smernica 96/53/ES by sa preto mala zodpovedajúcim spôsobom zmeniť,
                  
               PRIJALI TOTO ROZHODNUTIE:
         
            Článok 1
            Článok 9a smernice 96/53/ES sa mení takto:
            
                        1.
                     
                     
                        V odseku 2 sa druhý pododsek po písmene d) nahrádza takto:
                        „Na uvedené účely Komisia prijme do 1. novembra 2019 opatrenia, ktoré sú v rámci smernice 2007/46/ES potrebné na stanovenie pravidiel typového schválenia vozidiel alebo jazdných súprav uvedených v odseku 1 tohto článku.“
                     
                  
                        2.
                     
                     
                        Odsek 3 sa nahrádza takto:
                        
                           „3.   Odsek 1 sa uplatňuje od 1. septembra 2020.“
                        
                     
                  
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 5. júna 2019
            
               
                  Za Európsky parlament
               
               
                  predseda
               
               A. TAJANI
            
            
               
                  Za Radu
               
               
                  predseda
               
               G. CIAMBA
            
         
         
            (1)  Ú. v. EÚ C 62, 15.2.2019, s. 286.
         
            (2)  Pozícia Európskeho parlamentu z 26. marca 2019 (zatiaľ neuverejnená v úradnom vestníku) a rozhodnutie Rady z 22. mája 2019.
         
            (3)  Smernica Rady 96/53/ES z 25. júla 1996, ktorou sa v spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave (Ú. v. ES L 235, 17.9.1996, s. 59).
         
            (4)  Smernica Európskeho parlamentu a Rady (EÚ) 2015/719 z 29. apríla 2015, ktorou sa mení smernica Rady 96/53/ES, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave (Ú. v. EÚ L 115, 6.5.2015, s. 1).
         
            (5)  Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Rámcová smernica) (Ú. v. EÚ L 263, 9.10.2007, s. 1).
         
            (6)  Rozhodnutie Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (Ú. v. ES L 184, 17.7.1999, s. 23).